திண்டுக்கல் மலைக்கோட்டை

திண்டுக்கல் மலைக்கோட்டை, தமிழ்நாட்டின் திண்டுக்கல் மாவட்டம், திண்டுக்கல் நகரின் மையத்தில் அமைந்துள்ள கோட்டை திண்டுக்கல் மலைக்கோட்டை  ஆகும். திண்டு போன்ற  மலைக்கோட்டையைச் சுற்றி அமைந்துள்ளதால் திண்டுக்கல் என அழைக்கப்படுகிறது. இதற்கு முன் இருந்த பெயர் திண்டீஸ்வரம். இது புராணப் பெயர். திண்டி என்ற மன்னன் இந்நகரை ஆண்டபோது, மக்களை துன்புறுத்தினார். மக்கள் ஈசனை வேண்டி தவம் புரிந்தனர். திண்டி மன்னனை சிவனாகிய, ஈஸ்வரன் அழித்ததால் இந்த ஊர் திண்டீஸ்வரம் என்று அழைக்கப்பட்டது என்றும் சிலர் கூறுகின்றனர். பண்டைய தமிழகத்தின் மூன்று முக்கிய அரசுகளான பாண்டியர்கள், சேரர்கள், சோழர்கள் ஆகியோரின் எல்லையாக இவ்விடம் இருந்தது. அதனாலே சேர மன்னர்களில் ஒருவரான தர்மபாலன் என்ற மன்னன் இவ்வூரில் அபிராமி உடனுறை பத்மகிரிஸ்வரர் கோவிலை கட்டியதாக கருதப்படுகிறது.

வரலாறு
திண்டுக்கல் மலையில் கி.பி.13ம் நூற்றாண்டில் மதுரையை ஆண்ட மன்னன் முதலாம் சடைவர்மன் குலசேகர பாண்டியன் கோவில் கட்டினார். அன்று முதல் இக்கோவில் ராஜராஜேஸ்வரி கோவில் என்றழைக்கப்பட்டது.

நாயக்கர் ஆட்சியில்
1605-ஆம் ஆண்டில் மதுரை நாயக்க மன்னன் முத்து கிருஷ்ணப்பா நாயக்கரால் திண்டுக்கல் மலைக்கோட்டை கட்டப்பட்டது. 1742 இல், வெங்கடப்பரின் தலைமையில் மைசூர் இராணுவம் திண்டுக்கல் ஆட்சியை கைப்பற்றியது. மைசூர் மஹாராஜாவின் பிரதிநிதியாக அவர் திண்டுக்கல் ஆட்சி செய்தார். ;1755 ஆம் ஆண்டில், மைசூர் மகாராஜா ஹைதர் அலியை  திண்டுக்கல்லுக்கு அனுப்பி வைத்தார். பின்னர் ஹைதர் அலி மைசூர் மகாராஜா ஆனார். 1777 ஆம் ஆண்டில் அவர் திண்டுக்கல் கவர்னராக புர்ஷானா மிர் சாஹேப்பை நியமித்தார். அவர் கோட்டையை  பலப்படுத்தினார். அவரது மனைவி அமீர்-ஷ்-நிஷா-பெகம் அவரது பிரசவத்தில் இறந்துவிட்டார், அவரது கல்லறை இப்பொழுது பேகம்பூர் என்று அழைக்கப்படுகிறது.1783 ஆம் ஆண்டில் பிரிட்டிஷ் இராணுவம் கேப்டன் லாங் தலைமையில் திண்டுக்கல் படையெடுத்தது. 1784 ஆம் ஆண்டில், மைசூர் மாகாணத்திற்கும் பிரிட்டிஷ் இராணுவத்திற்கும் இடையேயான உடன்படிக்கைக்குப் பின்னர், திண்டுக்கல் மைசூர் மாகாணத்தினால் மறுசீரமைக்கப்பட்டது.

ஐதர் அலி ஆட்சியில்
திண்டுக்கல் மலைக்கோட்டையில் ஆங்கிலேயர்களால் கணவனையும், நாட்டையும் இழந்த சிவகங்கை  இராணி வேலுநாச்சியார் ஹைதர்அலி வசம் இருந்த இக்கோட்டையில் தனது பரிவாரங்களுடன் எட்டு ஆண்டுகள் தங்கியிருந்தார். அப்போது தனது குலதெய்வமான இராஜராஜேஸ்வரி அம்மனை வழிபாடு செய்தார் . பின், மன்னர் திருமலை நாயக்கர் இம்மலை மீது கோட்டை கட்டினார். கி.பி.17ம் நூற்றாண்டில் சையது சாகிப் என்பவர் இக்கோட்டையை விரிவு படுத்தினார். இக்கோட்டை பிரிட்டிஷார் வசம் இருந்தது. பின், ஹைதர் அலி போரிட்டுக் கைப்பற்றினார். கோட்டையைச் சுற்றி இராணுவத் தளவாடங்களையும், வீரர்கள் தங்கும் பாசறைகளையும் உருவாக்கினார். கி.பி.1784ல் திப்பு சுல்தான் இங்கு வந்துள்ளார்1788 ஆம் ஆண்டில், ஹைதர் அலி மகனான திப்பு சுல்தான் திண்டுக்கல் அரசராக முடிசூட்டப்பட்டார்.

பிரித்தானியர் ஆட்சியில்
கி.பி.1788ல் திண்டுக்கல்லைச் சேர்ந்த பாளையக்காரர்களை அடக்க, பிரிட்டிஷார் மீண்டும் இக்கோட்டையைக் கைப்பற்றி, ராணுவத் தளமாக வைத்துக் கொண்டனர். பாளையக்காரர்களுக்குத் தலைவராக இருந்த கோபால் நாயக்கரும், அவருடன் இருந்த சோமன்துரை, பெரியபட்டி, நாகமநாயக்கர், துமச்சி நாயக்கர், சோமநாத சேர்வை ஆகியோரை ஆங்கிலேயர் 1801 மே 4ல் கைது செய்து, நவ.,5ல் தூக்கிலிட்டனர். பாளையக்காரர்களை எதிர்க்க, கோட்டையின் நடுப்பகுதியில் அமைத்த பீரங்கி மேடு இன்றும் உள்ளது. பிரிட்டிஷார் கட்டிய ஆயுதக்கிடங்கு, தளவாட அறைகள் கோட்டையின் நடுமேற்கே உள்ளன.மதுரையை ஆண்ட கடைசி ராணியான மீனாட்சி இறந்ததும், சந்தாசாகிப்தான் முதலில் கோட்டையை கைப்பற்றினார். அது முதல் திண்டுக்கல் போர்க்களமாகவே இருந்தது. கி.பி.1790ல் வில்லியம் மெடோஸ் என்பவர் திண்டுக்கல்லைக் கைப்பற்றினார். பல ஆங்கிலேய ஆட்சியாளர்களை இந்த திண்டுக்கல் கோட்டை சந்தித்துள்ளது. இம்மலை படிக்கட்டுகளில் ஏறும்போதே நீளமான ஒரு அடி அகலமுள்ள வெள்ளைக்கோடுகளை காணலாம். பெரிய கற்சக்கரங்கள் கொண்ட வண்டியில் பொருட்களை ஏற்றிச் சென்றதன் அடையாளம்தான் இது.தற்போது இந்திய தொல்பொருள் துறையினரால் திண்டுக்கல் மலைக்கோட்டை  பராமரிக்கப்பட்டு வருகிறது

மேற்கோள் நூல்கள்
1. "Historical moments". Dindigul municipality. 2011. Archived from the original on 29 July 2009. Retrieved 7 February 2016.
2. Hasan, Mohibbul (2005). History of Tipu Sultan. Aakar Books. pp. 68–69. 

தமிழக தொல்லியற்களங்கள்
தமிழகக் கோட்டைகள்
திண்டுக்கல்